**Retningslinjer for forvaltning av Grenland Næringsfond**

Retningslinjene er stadfestet av representantskapet i Det kommunale Oppgavefellesskapet, Grenlandssamarbeidet 17.03.2023

**1. Bakgrunn og eierskap**
Grenland næringsfond eies og forvaltes av Det kommunale oppgavefellesskapet, Grenlandssamarbeidet, heretter kalt Oppgavefellesskapet. Næringsfondet er opprettet av fem av deltakerkommunene i Oppgavefellesskapet, -Bamble, Kragerø, Porsgrunn, Siljan og Skien og eies, driftes og finansieres særskilt av disse.

**2. Formål**Grenland næringsfond er en tilskuddsordning, jfr. Kommunelovens § 19-1.

Fondet skal anvendes til aksjeinvestering, lån eller tilskudd til næringsdrivende med aktivitet i en eller flere av kommunene Bamble, Kragerø, Porsgrunn, Siljan og/eller Skien.

**3. Forvaltning av fondet –myndighet**Eierkommunenes ordfører utgjør representantskapet for næringsfondet. Varaordfører møter ved fravær av ordfører. Representantskapet behandler årlig tildelingsrapport, som fremlegges kommunestyrene.

Kommunedirektør/Rådmann i eierkommunene utgjør styret for Grenland næringsfond.
Lån eller eierkapital på mer enn 400.000 kr pr sak besluttes i styret. Styret behandler søknader om bedriftsrettede tilskudd og andre typer tilskudd over 50.000 kr.

Styre oppnevner et Næringssjefskollegium som representerer de 5 eierkommunene, som har innstillingsmyndighet for styret. Næringssjefskollegiet delegeres myndighet til behandling av søknader etter retningslinjenes kapittel 4.

Næringssjefskollegiets eller styrets vedtak krever at minimum 3 av 5 deltakere er tilstede. Vedtak krever 2/3 flertall. Vedtak og tilrådninger kan også fattes ved epost-møte og eller bruk av videomøte.

Dagligleder av Oppgavefellesskapet tiltrer næringssjefskollegiet, som observatør.

Administrasjon av fondet settes ut til en ekstern aktør. Heretter kalt administrator. Administrator har ansvaret for innkalling, saksforberedelse, protokoll og øvrig administrering av fondet.

Administrator er delegert myndighet til forlengelse av lån, endring av avdragsstruktur og 1. gangs avdragsutsettelse. Ettergivelse av hele eller deler av lån, endring av rentevilkår er delegert Næringssjefskollegiet.

Kostnader for administrering av næringsfondet inndekkes årlig av eierkommunene.

Det er ikke anledning til å anke avgjørelser fattet av styret.
Ved klage på evt. brudd av fondets retningslinjer, behandles dette av representantskapet.

**4. Anvendelse av Grenland Næringsfond**

Følgende operasjonalisering gjelder:

* Alle bedrifter kan gis lån forutsatt et særskilt godt potensial for jobbskaping.
* Fondet skal fortrinnsvis anvendes mot oppstartsselskaper eller prosjekter med innovasjonshøyde.
* Mulighet for medfinansiering ved andre aktører innen virkemiddelapparatet, som Innovasjon Norge, Telemark Utviklingsfond, Regionalt forskningsfond, Skien næringsfond AS, mv. bør bestrebes.
* Tildelt støtte må brukes innen ett år fra vedtaksdato. Det kan søkes om utsettelse på inntil ett år.

Ikke støtteverdige tiltak:

* Næringsfondet kan ikke brukes til gjeldssanering.
* Midler fra fondet skal ikke brukes til ordinær drift.
* Næringsfondet skal ikke finansiere offentlig virksomhet.
* Næringsfondet skal ikke brukes til å gi garantier.
* Næringsfondet skal ikke brukes til allerede påløpte kostnader.
* Følgende standardvilkår skal gjelde for **utviklingslån**:
	+ Lånet gis normalt uten sikkerhet
	+ Lånets løpetid er normalt maks 4 år.
	+ Det kan gis inntil fire års rentefritak og inntil fire års avdragsfritak.
	+ Lånerente er i utgangspunktet fast i avtaleperioden og skal ta utgangspunkt i en utlånsrente på nivå med [NIBOR.](https://no.wikipedia.org/wiki/NIBOR) Ved vesentlige endringer i NIBOR, kan rentenivået endres. Dette vil fremkomme av låneavtalen med den enkelte låntaker.
	+ Grenland Næringsfond skal ha mulighet til å avtale en konverteringsrett fra lån til aksjer. Vilkår for kursfastsettelse avtales i det enkelte tilfellet (aksjonæravtale).
* Følgende standardvilkår skal gjelde for tilsagn om **aksjekapital**:
	+ Aksjer eid av Grenland Næringsfond skal behandles på lik linje med primæraksjonærene (initiativtakers egne aksjer).
	+ Det skal som prinsipp inngås en aksjonæravtale som regulerer partenes rettigheter.
	+ Aksjonæravtalen bør ha formuleringer som omhandler exit-muligheter.
	+ Anses exit-mulighetene å være spesielt vanskelige innenfor en horisont på fire – seks år, skal fondet unngå å tre inn som aksjonær.
* Følgende standardvilkår gjelder for tilsagn om bedrifts **tilskudd**:
	+ Tilskudd anvendes kun i helt spesielle tilfeller. Tilskudd kan benyttes i særlige tilfeller i mindre bedriftsprosjekter der totalprosjektets kostnad inkl. idehavers egentid er maks 100.000 kr. Fondet kan i slike prosjekter bidra med inntil 50% av totalkostnad, altså kr. 50.00. I utgangspunktet skal tilskuddet brukes til betalbare, eksterne kostnader. Tilskuddet kan utbetales ved oppstart av prosjektet.
	+ Etablering og tidligfase drift av relevante bedriftsnettverk.
	+ Aktiviteter i regi av regionale investornettverk.
	+ Markedskampanjer der Grenland profileres som et attraktivt sted for bedrifter, investorer og etterspurt arbeidskraft.
	+ Tilsagn som avviker fra overnevnte standardvilkår, skal avklares med styret.

**5. Søknader og saksbehandling**Søknadsmal vil bli opprettet via proventia.no med link på grenlandssamarbeidet.no.
Søknader vil kunne påregnes behandlet i løpet av en måned. Søknader skal normalt inneholde, budsjett, aktuelle kostnadsoverslag, finansieringsplan, beskrivelse av prosjektet, sysselsettingseffekt og markedsvurdering. Kravene til søknaden tilpasses det enkelte prosjekt. Saksforberedelsen til fondsstyret og Næringssjefskollegiet legges til administrator.

Det utarbeides et svarbrev til søker som skal inneholde.

• Administrativt vedtak fra Kommunedirektørkollegiet eller Næringssjefskollegiets, jfr. retningslinjene.

• Betingelser for utbetaling av støtten.

Sluttrapportering med regnskap skal sendes til administrator.

**6. Særskilte bestemmelser**
Plasseringsstrategi for ubenyttede fondsmidler (likvide midler) er slik at kontanter kan plasseres i norske banker til best mulig rente, eller i aksje- og/eller verdipapirfond til det som kalles lav til moderat risiko. Andre plasseringer skal behandles i styret.

**7. Rapportering**
Daglig leder i Oppgavefellesskapet utarbeider årsrapport og regnskap.
Regnskap inngår som prosjektregnskap i Det kommunale oppgavefellesskap, Grenlandssamarbeidet.

**8. Bestemmelser for tildeling**Tildelingen av midler etter fondet skal følge den til enhver tid gjeldende regulering av offentlig støtte.